**Ascultaţi, măi copii**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lucruri ciudate astăzi

Se-ntâmplă în lume şi-n sori.

Tună iarna şi plouă,

Ninge vara pe flori.

Lucruri ciudate de tot

Se-ntâmplă pe glob!

Creşte-n balcon mărarul,

Acolo albina şi stup.

Se amendează acel

Care trage în lup.

Lucruri stranii de tot

Se-ntâmplă pe glob.

Scot unii miere, miere

Din iarba veninului.

Se şterg picioarele

De preşul vecinului.

Lucruri stranii de tot

Se-ntâmplă pe glob!

Se vinde aer curat,

Se trage cu puşca în nor,

Unii nu se pot lăsa de fumat,

Alţii îşi lasă ţara uşor.

Lucruri stranii de tot

Se-ntâmplă pe glob!

Împunsă-i de ţeava puştii

Chitara lui

Hara în omoplaţi.

Nu se mai fură fete – se fură bărbaţi.

Lucruri stranii de tot

Se-ntâmplă pe glob!

Multe azi se întâmplă

În lumea cea pământească:

Cel vârstnic se copilăreşte,

Copiii nu vor să se nască.

Lucruri stranii de tot

Se-ntâmplă pe glob!

Armele-n lume, armele

Se răspândesc ca ciuma,

Periculoasă devine pădurea,

Periculoasă şi

Luna.

Lucruri stranii de tot

Se-ntâmplă pe glob!

Sunt fântâni secrete

Din care bea numai tunul.

Cred că ascunde ceva

După coada păunul.

Lucruri stranii de tot

Se-ntâmplă pe glob!

Cred că e ceva montat

Şi-n floarea aprilului.

Unicul loc liniştit

E ochiul copilului.

Lucruri stranii de tot

Se-ntâmplă pe glob!

I se descarcă omului

Bombele în faţa porţii.

În lupta pentru pace sunt

Mobilizaţi copiii şi morţii.

Lucruri stranii de tot

Se-ntâmplă pe glob!

„Ascultaţi, măi copii!” –

Tot strigă spicul pe deal.

Dar nu mai e ascultat

Bunicul cel mondial.

Lucruri stranii de tot

Se-ntâmplă pe glob!

Gonit ca un iepure, bietul,

De jos, din stea,

Pământul nu mai ştie

În care parte s-o ia.

Lucruri stranii de tot

Se-ntâmplă pe glob!

Latră câinii, gonaşii

Răcnesc ca nebunii.

Răsună pe văi un bubuit,

Se-ntunecă văile lumii.

Lucruri stranii de tot

Se-ntâmplă pe glob!

Nu, încă nu s-a tras

Din groaznice arme –

Pur şi simplu, s-a rupt

Inima mamei.

Lucruri stranii de tot

Se-ntâmplă pe glob!